***** ΑΠΟΦΑΣΗ ΤΗΣ ΕΠΙΤΡΟΠΗΣ της 4ης Απριλίου 1986 σχετικά με ορισμένα προστατευτικά μέτρα κατά της αφρικανικής πανώλης των χοίρων στις Κάτω Χώρες (86/139/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών ζώων που ανήκουν στα βοοειδή και στα χοιροειδή (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως τα άρθρα 9, 9α και 9β, την οδηγία 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (3), όπως τροποποιήθηκε τελευταία από τον κανονισμό (ΕΟΚ) αριθ. 3768/85, και ιδίως τα άρθρα 8, 8α και 8β, την οδηγία 80/215/ΕΟΚ του Συμβουλίου της 22ας Ιανουαρίου 1980 περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας (4), όπως τροποποιήθηκε τελευταία από τον κανονισμό (ΕΟΚ) αριθ. 3768/85, και ιδίως τα άρθρα 7, 7α και 7β, Εκτιμώντας: ότι διαπιστώθηκε στις Κάτω Χώρες αφρικανική πανώλη των χοίρων · ότι οι αρχές των Κάτω Χωρών απαγόρευσαν αμέσως την αποστολή, προς τα άλλα κράτη μέλη, ζώντων χοίρων, νωπών χοιρείων κρεάτων και προϊόντων με βάση το χοίρειο κρέας που προέρχονται από μία ευρεία γεωγραφική ζώνη που καθορίζεται γύρω από τις εστίες της ασθένειας· ότι, επιπλέον, οι αρχές των Κάτω Χωρών απαγόρευσαν στην προαναφερθείσα ζώνη κάθε σφαγή χοίρων, κάθε διακίνηση χοίρων και κάθε αποστολή χοιρείων κρεάτων και προϊόντων με βάση το χοίρειο κρέας προς τα άλλα μέρη του εδάφους των Κάτω Χωρών· ότι οι αρχές των Κάτω Χωρών έχουν εξαλείψει όλους τους χοίρους από τα προσβεβλημένα κοπάδια ή από τα ύποπτα να προσβληθούν από την ασθένεια· ότι ο χαρακτήρας της επιζωοτίας αυτής αποτελεί κίνδυνο για το ζωικό κεφάλαιο των άλλων κρατών μελών, λόγω των συναλλαγών νωπών χοίρων, νωπών χοιρείων κρεάτων και προϊόντων με βάση το χοίρειο κρέας· ότι τα ενεργητικά μέτρα που εγκρίθηκαν από τις αρχές των Κάτω Χωρών θεωρούνται ως ικανοποιητικά· ότι οι αρχές των Κάτω Χωρών ανέλαβαν να διατηρήσουν, για τον αναγκαίο χρόνο, αυτά τα μέτρα που θα αποτελέσουν αντικείμενο επανεξετάσεως στα πλαίσια της Μόνιμης Κτηνιατρικής Επιτροπής· ότι, εφεξής, πληρούνται οι αναγκαίοι όροι για μία περιφερειοποίηση των περιοριστικών μέτρων· ότι ορισμένα κράτη μέλη έχουν εγκρίνει προστατευτικά μέτρα αναμένοντας την απόφαση της Επιτροπής· ότι τα μέτρα αυτά θα πρέπει να καταργηθούν· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Οι Κάτω Χώρες δεν αποστέλλουν προς τα άλλα κράτη μέλη ζωντανά χοιροειδή που προέρχονται από το μέρος του εδάφους τους που καθορίζεται στο παράρτημα. 2. Το υγειονομικό πιστοποιητικό που προβλέπεται από την οδηγία 64/432/ΕΟΚ του Συμβουλίου και το οποίο συνοδεύει τους ζωντανούς χοίρους που αποστέλλονται από τις Κάτω Χώρες πρέπει να συμπληρωθεί με την ακόλουθη ένδειξη: «Ζώα σύμφωνα με την απόφαση της Επιτροπής της 4ης Απριλίου 1986 σχετικά με την αφρικανική πανώλη των χοίρων στις Κάτω Χώρες». Άρθρο 2 1. Οι Κάτω Χώρες δεν αποστέλλουν προς τα άλλα κράτη μέλη νωπά χοίρεια κρέατα που προέρχονται από το μέρος του εδάφους τους που καθορίζεται στο παράρτημα. 2. Το κτηνιατρικό πιστοποιητικό που προβλέπεται από την οδηγία 64/433/ΕΟΚ του Συμβουλίου της 26ης Ιουνίου 1964 περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων (1) και το οποίο συνοδεύει τα νωπά χοίρεια κρέατα που αποστέλλονται από τις Κάτω Χώρες πρέπει να συμπληρωθεί με την ακόλουθη ένδειξη: «Κρέατα σύμφωνα με την απόφαση της Επιτροπής της 4ης Απριλίου 1986 σχετικά με την αφρικανική πανώλη των χοίρων στις Κάτω Χώρες». Άρθρο 3 1. Οι Κάτω Χώρες δεν αποστέλλουν προς τα άλλα κράτη μέλη προϊόντα με βάση το χοίρειο κρέας που προέρχονται από το μέρος του εδάφους τους που καθορίζεται στο παράρτημα ή παρασκευάζονται με χοίρεια κρέατα που ελήφθησαν μετά τις 14 Φεβρουαρίου 1986 σ' αυτό το τμήμα του εδάφους τους. 2. Ωστόσο, η απαγόρευση που προβλέπεται στην παράγραφο 1 δεν εφαρμόζεται στα προϊόντα με βάση το χοίρειο κρέας που έχουν υποστεί την επεξεργασία που αναφέρεται στο άρθρο 4 παράγραφος 1 στοιχείο α) της οδηγίας 80/215/ΕΟΚ· 3. Το κτηνιατρικό πιστοποιητικό που προβλέπεται από την οδηγία 77/99/ΕΟΚ του Συμβουλίου της 21ης Δεκεμβρίου 1976 περί υγειονομικών προβλημάτων στον τομέα των ενδοκοινοτικών συναλλαγών προϊόντων με βάση το κρέας (2) και το οποίο συνοδεύει τα προϊόντα με βάση το χοίρειο κρέας που αποστέλλονται από τις Κάτω Χώρες πρέπει να συμπληρωθεί από την ακόλουθη ένδειξη: «Προϊόντα σύμφωνα με την απόφαση της Επιτροπής της 4ης Απριλίου 1986 σχετικά με την αφρικανική πανώλη των χοίρων στις Κάτω Χώρες». Άρθρο 4 Τα κράτη μέλη καταργούν, εντός τριών ημερών μετά την ανακοίνωση της παρούσας απόφασης, τα περιοριστικά μέτρα που εφαρμόζονται επί του θέματος κατά την εισαγωγή, στο έδαφός τους, ζωντανών χοίρων, νωπών χοιρείων κρεάτων και προϊόντων με βάση το χοίρειο κρέας καταγωγής Κάτω Χωρών. Άρθρο 5 Τα κράτη μέλη πληροφορούν αμέσως την Επιτροπή για τα μέτρα που έχουν εγκρίνει για να συμμορφωθούν προς την παρούσα απόφαση. Άρθρο 6 Η Επιτροπή παρακολουθεί την εξέλιξη της καταστάσεως και η παρούσα απόφαση θα τροποποιηθεί ενδοχομένως συναρτήσει αυτής της εξελίξεως. Άρθρο 7 Η παρούσα απόφαση απευθύνεται στα κράτη μέλη. Βρυξέλλες, 4 Απριλίου 1986.

[Source: multi_eurlex | Tokens: 4885]